Publication: Magyar Közlöny
Issue: MK-2001-68 (Year: 2001, Number: 68)
Era: 1990-2004
Section: a 99/2001. (VI. 20.) Korm. rendelethez
Paragraph Index: 107

3. A doppingmintát kísérő nyomtatványok 3.1. A sportolót szóban és írásban is fel kell szólítani a doppingvizsgálatra. A szóbeli felszólítást utólag dokumentálni kell. A felszólító nyomtatványon rögzíteni kell a mintavétel idejét, helyét és módját, és azt a versenyzővel alá kell íratni. 3.2. A felszólító nyomtatványnak tartalmaznia kell a sportoló adatait és a versenyző által kiválasztott kísérőszemély nevét. 3.3. A doppingellenőrzés megtagadását, meghiúsítását, illetve azt, ha a sportoló az ellenőrzés alól kivonja magát — amely a pozitív eredménnyel egyenlő elbírálás alá esik —, a felszólító nyomtatványon dokumentálni kell. 3.4. A versenyen történő ellenőrzésre vonatkozó szabályok: 3.4.1. A doppingellenőrzésre történő kijelölést közvetlenül a verseny befejezése után kell megtenni. 3.4.2. A kijelölés, illetve a mintavétel egyes sportágaknál más időpontban is megtörténhet (pl. súlycsoporthoz kötött sportágaknál mérlegeléskor is). 3.4.3. Az ellenőrzésre történő kijelölés után a sportoló mellé ki kell rendelni egy kísérőt a vizsgálószervezet részéről, aki a mintavételre történő megjelenésig a sportoló mellett tartózkodik. 3.4.4. Amennyiben vizelet-mintavétel történik, úgy azt a kijelöléstől számított 24 órán belül el kell végezni. A mintavételre történő kijelölés után 1 órán belül meg kell jelenni a mintavételi állomáson. 3.5. A versenyen kívül történő mintavétel: 3.5.1. A sportoló előzetes értesítés nélkül bármikor kijelölhető doppingellenőrzésre. 3.5.2. Egyebekben a 3.4.2—3.4.4. pontokban foglaltakat kell megfelelően alkalmazni.

Source: https://magyarkozlony.hu/hivatalos-lapok/1ca99b60e4b95fdbcf7a5416e7d95286f143daff/dokumentumok/412b2fede8b9263a9583b3563d566f3a4d9e23e7/letoltes